ટીવી અને ઍરકન્ડિશનરને રિમોટથી બંધ કરીને મેઇન સ્વિચ તરત બંધ કરી લો. ઘરમાં બધે એનર્જીસેવર બલ્બ યુઝ કરો. ઘરના રંગ હંમેશાં લાઇટ કલરના રાખો જેથી પૂરતો પ્રકાશ લાગે. ઘરમાં ફર્નિચર હલકું રાખો, બહુ ગીચ ન રાખો. જોઈતું જ રાખો. સનમાઇકાનું ન રાખો. ફ્લોરિંગ માર્બલનું રાખો. ઘરની દીવાલો પર આખી ટાઇલ્સ લગાવવાથી ગરમીનું પ્રમાણ વધે એથી ખાલી બૉર્ડર જ રાખો. ઘરનો કચરો અલગ પાડીને રાખો. રીસાઇકલ થાય એવો કચરો અલગ રાખો, બાકીનાનું ખાતર બનાવો. જીન્સ કે કોઈ પણ રેડીમેડ વસ્ત્રોને તમારાં માપનાં કરાવો ત્યારે બચેલા ટુકડાઓને લઈ લો. એમાંથી પાઉચ વગેરે બનાવી શકાય. ફ્રિજને રોજ અડધો કલાક બંધ રાખો. એને કૉટન કપડાં અને પાણીથી જ લૂછો. ફ્રિજમાં વાસ આવે તો ફૂલનો ગજરો મૂકો. ઘરનો નળ લીકેજ હોય તો તરત રિપેર કરાવો. શાવર કે બાથટબ ન વાપરો. સાબુનો ઉપયોગ ઓછો કરો. કરો તો ઓછા સ્ટાર્ચવાળા ખાદીભંડાર બનાવે છે એવા સાબુ વાપરો. શૅમ્પૂને બદલે અરીઠા વાપરો. દીવાસળીઓ આડેધડ ન વાપરો. દૂધને ગરમ કરતાં પહેલાં ગરમ ગૅસની બાજુમાં રાખો. જમવાનું માપનું અને પ્લાનિંગથી બનાવો જેથી વેસ્ટ ન થાય. જમવાના કલાક પહેલાં જ રસોઈ બનાવો. બને તો આખો પરિવાર સાથે જ જમો જેથી વારે-વારે એને ગરમ ન કરવું પડે.